
Szerszámacélok karbonitridálása

A kérgesítő hőkezelések célja, hogy olyan alkatrészeket gyárthassunk, amelyeknek a magja a kellő szilárdság mellett megfelelő szívósságú, a felülete pedig a kopással szemben ellenálló legyen. A kérgesítő hőkezeléseknek két módját különböztetjük meg, az egyik a felületi edzés, a másik pedig a termokémiai kezelés. A felületi edzés olyan hőkezelési mód, amely során az alkatrész szerkezete megváltozik, de a kémiai összetétele nem, ilyen például a lézeres edzés, a lángedzés, az elektronsugaras edzés és az indukciós edzés. A termokémiai kezelés pedig olyan hőkezelési mód, amelynek során az alkatrész felületét valamilyen fémes, vagy nemfémes, atomos, ionos állapotban lévő ötvözőelemmel dúsítjuk. Tehát a hőkezelés végezetével a munkadarab felületi rétegének és a magjának különböző a kémiai összetétele. A termokémiai eljárások három részfolyamatból tevődnek össze, az első, hogy a közeg disszociációja által az ötvözőelemet atomos, ionos állapotba hozzuk, amit a felületre juttatunk. A második részfolyamat az, hogy az atomos, ionos állapotban lévő ötvözőelemnek adszorbeálódni, megtapadnia kell az alkatrész felületén, és a harmadik részfolyamat pedig, hogy a felületen adszorbeálódott ötvözőelemnek a diffúzió által a darab belseje felé kell vándorolnia. Ilyen termokémiai eljárás pedig a nitrogén (nitridálás), az alumínium (alitálás), a króm (kromálás) és a bór (boridálás) felületbe való juttatása. Ezen eljárások során csak egy ötvözőelemet juttatunk a munkadarabok felületi rétegébe. Vannak olyan termokémiai kezelések is, amely során két ötvözőelemet juttatunk a darabok felületi rétegébe, ilyen eljárás például az általam is végzett karbonitridálás, amely eljárás során a C és a N egyszerre fog a felületi rétegbe diffundálni.
A kísérleteim során az egyetem által újonnan vásárolt SLR – 5 típusú nitridáló kemencében végzett, különböző összetételű acélok gázban történő karbonitridálását végeztem el. A dolgozatom célja, hogy a különböző összetételű acélokat összehasonlítsam az elért vegyületi réteg vastagság, valamint az NHT, azaz a nitridált réteg vastagság szempontjából. A mérési adatok alapján megállapítható, hogy a nagyobb mennyiségű ötvözőt tartalmazó acél nitridált réteg vastagsága kisebb, a kevesebb ötvözőt tartalmazó acélhoz képest, mert a nagyobb mennyiségű ötvöző nagyobb mértékben gátolja az ötvöző elemek diffúzióját az acél magja felé.



